FI Euroopan unionin virallinen lehti L 39/44

KOMISSION ASETUS (EU) N:o 119/2014,

annettu 7 päivänä helmikuuta 2014,

Euroopan parlamentin ja neuvoston direktiivin 2002/46/EY ja Euroopan parlamentin ja neuvoston asetuksen (EY) N:o 1925/2006 muuttamisesta siltä osin kuin on kyse ravintolisien valmistuksessa käytettävästä kromilla rikastetusta hiivasta ja elintarvikkeisiin lisätystä kromi(III)laktaatti, trihydraatista

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon ravintolisiä koskevan jäsenvaltioiden lainsäädännön lähentämisestä 10 päivänä kesäkuuta 2002 annetun Euroopan parlamentin ja neuvoston direktiivin 2002/46/EY (1) ja erityisesti sen 4 artiklan 5 kohdan,

ottaa huomioon vitamiinien, kivennäisaineiden ja eräiden muiden aineiden lisäämisestä elintarvikkeisiin 20 päivänä joulukuuta 2006 annetun Euroopan parlamentin ja neuvoston asetuksen (EY) N:o 1925/2006 (2) ja erityisesti sen 3 artiklan 3 kohdan,

on kuullut Euroopan elintarviketurvallisuusviranomaista, jäljempänä ’EFSA’,

sekä katsoo seuraavaa:

(1) Direktiivin 2002/46/EY liitteessä II vahvistetaan luettelo vitamiini- ja kivennäisaineista, joita voidaan käyttää ravintolisien valmistuksessa. Direktiivin 2002/46/EY liitteet I ja II on korvattu komission asetuksella (EY) N:o 1170/2009 (3). Direktiivin 2002/46/EY liitettä II on muutettu komission asetuksella (EU) N:o 1161/2011 (4).

(2) Ravintolisissä olevia vitamiini- ja kivennäisaineita koskevat säännökset, joilla saattaa olla vaikutusta kansanterveyteen, olisi direktiivin 2002/46/EY 14 artiklan mukaisesti annettava EFSAn kuulemisen jälkeen.

(3) EFSA antoi 31 päivänä lokakuuta 2012 tieteellisen lausunnon (5) kromihiivasta (soluihin sitoutuva kromi) ChromoPrecise®, jota on ravitsemuksellisessa tarkoituksessa lisätty ravintolisiin kromin lähteeksi, sekä tästä lähteestä saatavan kromin hyötyosuudesta.

(4) EFSA korostaa, että sen lausunnossa esitetyt päätelmät koskevat ainoastaan ChromoPrecise®-kromihiivaa eivätkä muita kromilla rikastettuja hiivoja. Lisäksi se katsoo, että ChromoPrecise®-kromihiivan eritelmissä olisi mainittava hävikki kuivattaessa sekä kromin (IV) enimmäispitoisuus.

(5) EFSAn 31 päivänä lokakuuta 2012 antaman lausunnon mukaan ChromoPrecise®-kromihiivan käyttö ravintolisissä ei aiheuta turvallisuusriskiä, kunhan tiettyjä lausunnossa tarkennettuja edellytyksiä noudatetaan.

(6) Asetuksen (EY) N:o 1925/2006 liitteessä II vahvistetaan luettelo vitamiini- ja kivennäisaineista, joita elintarvikkeisiin voidaan lisätä.

(7) Asetuksen (EY) N:o 1925/2006 3 artiklan 3 kohdan mukaan muutokset kyseisen asetuksen liitteessä II olevaan luetteloon tehdään ottaen huomioon EFSAn lausunto.

(8) EFSA antoi 13 päivänä syyskuuta 2012 tieteellisen lausunnon (6), joka koskee kromi(III)laktaatti, trihydraatin lisäämistä ravitsemuksellisessa tarkoituksessa elintarvikkeisiin kromin (III) lähteeksi.

(9) EFSAn 13 päivänä syyskuuta 2012 antaman lausunnon mukaan kromi(III)laktaatti, trihydraatin lisääminen elintarvikkeisiin ei aiheuta turvallisuusriskiä, kunhan tiettyjä lausunnossa tarkennettuja edellytyksiä noudatetaan.

(10) Aineet, joista EFSA antoi myönteisen lausunnon, olisi lisättävä direktiivin 2002/46/EY liitteessä II ja asetuksen (EY) N:o 1925/2006 liitteessä II oleviin luetteloihin.

(11) Intressitahoja on kuultu elintarvikeketjua sekä eläinten ja kasvien terveyttä käsittelevän neuvoa-antavan ryhmän kautta, ja saadut kommentit on otettu huomioon.

(12) Sen vuoksi direktiiviä 2002/46/EY ja asetusta (EY) N:o 1925/2006 olisi muutettava.

(13) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eikä Euroopan parlamentti tai neuvosto ole vastustanut niitä,

ON HYVÄKSYNYT TÄMÄN ASETUKSEN:

1 artikla

Lisätään direktiivin 2002/46/EY liitteessä II olevaan B osaan kromi(III)kloridia koskevan kohdan jälkeen kohta seuraavasti:

”kromilla rikastettu hiiva (7).

2 artikla

Lisätään asetuksen (EY) N:o 1925/2006 liitteessä II olevaan 2 kohtaan kromipikolinaattia koskevan kohdan jälkeen kohta seuraavasti:

”kromi(III)laktaatti, trihydraatti”.

3 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 7 päivänä helmikuuta 2014. Komission puolesta Puheenjohtaja José Manuel BARROSO

(1) EYVL L 183, 12.7.2002, s. 51.

(2) EUVL L 404, 30.12.2006, s. 26.

(3) EUVL L 314, 1.12.2009, s. 36.

(4) EUVL L 296, 15.11.2011, s. 29.

(5) EFSAn elintarvikkeiden lisäaineita ja elintarvikkeisiin lisättäviä ravintoaineita käsittelevä lautakunta (ANS): Scientific Opinion on Chromoprecise® cellular bound chromium yeast added for nutritional purposes as a source of chromium in food supplements and the bioavailability of chromium form this source. EFSA Journal 2012; 10(11):2951.

(6) EFSAn elintarvikkeiden lisäaineita ja elintarvikkeisiin lisättäviä ravintoaineita käsittelevä lautakunta (ANS): Scientific Opinion on chromium(III) lactate tri-hydrate as a source of chromium added for nutritional purposes to foodstuff. EFSA Journal 2012; 10(10):2881.